Document ID: 32006R0913

NEUVOSTON ASETUS (EY) N:o 913/2006,
annettu 19 päivänä kesäkuuta 2006,
lopullisen polkumyyntitullin käyttöön ottamisesta Japanista peräisin olevien televisiokamerajärjestelmien tuonnissa annetun asetuksen (EY) N:o 2042/2000 liitteen muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’,
ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan,
sekä katsoo seuraavaa:
A. AIEMMAT MENETTELYT
(1)
Neuvosto otti asetuksella (EY) N:o 1015/94 (2) käyttöön lopullisen polkumyyntitullin Japanista peräisin olevien televisiokamerajärjestelmien tuonnissa.
(2)
Neuvosto vahvisti syyskuussa 2000 asetuksella (EY) N:o 2042/2000 (3) lopulliset polkumyyntitullit, jotka oli otettu käyttöön asetuksella (EY) N:o 1015/94 (sellaisena kuin se on myöhemmin muutettuna) perusasetuksen 11 artiklan 2 kohdan mukaisesti.
(3)
Neuvosto jätti asetuksen (EY) N:o 2042/2000 1 artiklan 3 kohdan e alakohdassa polkumyyntitullin soveltamisalan ulkopuolelle kyseisen asetuksen liitteessä, jäljempänä ’liite’, luetellut ammattikäyttöön tarkoitetut korkealaatuiset kamerat, jotka teknisiltä ominaisuuksiltaan sopivat asetuksen kyseisen asetuksen 1 artiklan 2 kohdassa annettuun tuotemääritelmään mutta joita ei kuitenkaan voida pitää televisiokamerajärjestelminä.
(4)
Komissio julkaisi 29 päivänä syyskuuta 2005 ilmoituksen (4) perusasetuksen 11 artiklan 2 kohdan mukaisen tarkastelun vireillepanosta Japanista peräisin olevien televisiokamerajärjestelmien tuontiin sovellettavien polkumyynnin vastaisten toimenpiteiden osalta.
B. AMMATTIKÄYTTÖÖN TARKOITETTUJA UUSIA KAMERAJÄRJESTELMÄMALLEJA KOSKEVA TUTKIMUS
1. MENETTELY
(5)
Kaksi japanilaista vientiä harjoittavaa tuottajaa, Matsushita ja Hitachi Denshi (Europa) GmbH, jäljempänä ’Hitachi’, ilmoittivat komissiolle aikovansa tuoda yhteisön markkinoille uusia ammattikäyttöön tarkoitettuja kamerajärjestelmämalleja ja pyysivät komissiota lisäämään nämä uudet ammattikäyttöön tarkoitetut kamerajärjestelmämallit ja niiden oheislaitteet asetuksen (EY) N:o 2042/2000 liitteeseen ja jättämään ne näin polkumyyntitullien soveltamisalan ulkopuolelle.
(6)
Komissio ilmoitti tästä yhteisön tuotannonalalle ja pani vireille tutkimuksen, jolla määritettiin ainoastaan, kuuluvatko tarkasteltavana olevat tuotteet polkumyyntitullien soveltamisalaan ja onko asetusta (EY) N:o 2042/2000 tämän perusteella muutettava.
2. TUTKITTAVAT MALLIT
(7)
Vastaanotetut vapautushakemukset ja niiden mukana toimitetut tekniset tiedot koskivat seuraavia kamerajärjestelmämalleja:
Matsushita:
-
kamerarunko AK-HC910L,
-
kamerarunko AK-HC1500G,
-
kameraohjausyksikkö AK-HRP900,
-
kameraohjausyksikkö AK-HRP150.
Kaikki mallit esiteltiin niiden mallien seuraajina, jotka on jo vapautettu voimassa olevista polkumyyntitulleista.
Hitachi:
-
kamerarunko DK-H31,
-
kauko-ohjauspaneeli RU-3300N.
Molemmat mallit esiteltiin malleina, jotka läheisesti muistuttavat voimassa olevista polkumyyntitulleista jo vapautettuja malleja. Niitä ei tarjota yhdessä triax-järjestelmän tai triax-sovittimen kanssa, ja niitä käytetään kameravalvontaan ja teleneuvotteluihin sekä laboratorioissa kirjastoissa.
3. PÄÄTELMÄT
a) Kamerarungot AK-HC910L ja AK-HC1500G, kameraohjausyksiköt AK-HRP900 ja AK-HRP150
(8)
Kamerarungot AK-HC910L ja AK-HC1500G sekä kameraohjausyksiköt AK-HRP900 ja AK-HRP150 kuuluvat asetuksen (EY) N:o 2042/2000 1 artiklan 2 kohdan a alakohdassa olevan tuotemääritelmän piiriin. Ne on tarkoitettu kuitenkin pääasiassa ammattikäyttöön ja niiden katsotaan kuuluvan asetuksen (EY) N:o 2042/2000 1 artiklan 3 kohdan e alakohdassa mainittuihin ammattikäyttöön tarkoitettuihin kameroihin. Sen vuoksi ne olisi jätettävä voimassa olevien polkumyynnin vastaisten toimenpiteiden soveltamisalan ulkopuolelle ja lisättävä asetuksen (EY) N:o 2042/2000 liitteeseen.
(9)
Yhteisön toimielinten vakiintuneen käytännön mukaisesti kyseiset televisiokamerajärjestelmät olisi vapautettava polkumyyntitullista siitä päivästä alkaen, jona komission yksiköt ovat vastaanottaneet vapautushakemuksen. Näin ollen seuraavien kameroiden tuonti, joka on tapahtunut 5 päivänä syyskuuta 2005 tai sen jälkeen, olisi vapautettava polkumyyntitullista mainitusta päivästä alkaen:
Matsushita:
-
kamerarunko AK-HC910L,
-
kamerarunko AK-HC1500G,
-
kameraohjausyksikkö AK-HRP900,
-
kameraohjausyksikkö AK-HRP150.
b) Kamerarunko DK-H31 ja kauko-ohjauspaneeli RU-3300N
(10)
Kamerarunko DK-H31 ja kauko-ohjauspaneeli RU-3300N kuuluvat asetuksen (EY) N:o 2042/2000 1 artiklan 2 kohdan a alakohdassa olevan tuotemääritelmän piiriin. Ne on tarkoitettu kuitenkin pääasiassa ammattikäyttöön eikä niitä myydä vastaavan triax-järjestelmän tai -sovittimen kanssa yhteisön markkinoilla. Tästä syystä pääteltiin, että ne olisi katsottava asetuksen (EY) N:o 2042/2000 1 artiklan 3 kohdan e alakohdassa mainituiksi ammattikäyttöön tarkoitetuiksi kamerajärjestelmiksi. Sen vuoksi ne olisi jätettävä voimassa olevien polkumyynnin vastaisten toimenpiteiden soveltamisalan ulkopuolelle ja lisättävä asetuksen (EY) N:o 2042/2000 liitteeseen.
(11)
Yhteisön toimielinten vakiintuneen käytännön mukaisesti kyseiset televisiokamerajärjestelmät olisi vapautettava polkumyyntitullista siitä päivästä alkaen, jona komission yksiköt ovat vastaanottaneet vapautushakemuksen. Näin ollen seuraavien kameroiden tuonti, joka on tapahtunut 3 päivänä marraskuuta 2005 tai sen jälkeen, olisi vapautettava polkumyyntitullista mainitusta päivästä alkaen:
Hitachi:
-
kamerarunko DK-H31,
-
kauko-ohjauspaneeli RU-3300N.
4. ILMOITTAMINEN ASIANOMAISILLE OSAPUOLILLE JA PÄÄTELMÄT
(12)
Komissio ilmoitti päätelmistään yhteisön tuotannonalalle ja televisiokamerajärjestelmien viejille ja antoi niille mahdollisuuden ilmaista kantansa. Mikään osapuolista ei vastustanut komission päätelmiä.
(13)
Näin ollen asetus (EY) N:o 2042/2000 olisi muutettava vastaavasti,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2042/2000 liite tämän asetuksen liitteellä.
2 artikla
1. Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
2. Tätä asetusta sovelletaan seuraavien vientiä harjoittavien tuottajien tuottamien ja yhteisöön viemien seuraavien mallien tuontiin:
a)
Matsushita, 5 päivästä syyskuuta 2005 alkaen
-
kamerarunko AK-HC910L,
-
kamerarunko AK-HC1500G,
-
kameraohjausyksikkö AK-HRP900,
-
kameraohjausyksikkö AK-HRP150;
b)
Hitachi, 3 päivästä marraskuuta 2005 alkaen
-
kamerarunko DK-H31,
-
kauko-ohjauspaneeli RU-3300N.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 19 päivänä kesäkuuta 2006.

Labels: 12
3
4
18